*Proiect*

**GUVERNUL REPUBLICII MOLDOVA**

**HOTĂRÎRE nr.\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_**

**Chișinău**

**Cu privire la crearea, organizarea şi funcţionarea**

**Agenţiei Naționale a Drumurilor**

În temeiul art.7 lit.b) și d) din Legea nr.136/2017 cu privire la Guvern (Monitorul Oficial al Republicii Moldova, 2017, nr.252, art.412), art.17 și 18 al Legii nr.98/2012 privind administrația publică centrală de specialitate (Monitorul Oficial al Republicii Moldova, 2012, nr. 160–164, art. 537), cu modificările și completările ulterioare, art.6 alin.(1) lit.a1) şi e) al Legii nr.121-XVI din 4 mai 2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr.90-93, art.401), cu modificările şi completările ulterioare  şi art.14 al Legii nr.146-XIII din 16 iunie 1994 cu privire la întreprinderea de stat (Monitorul Oficial al Republicii Moldova, 1994, nr.2, art.9), cu modificările şi completările ulterioare, Guvernul **HOTĂRĂŞTE:**

**1.** Se creează Agenţia Națională a Drumurilor, autoritate administrativă centrală în subordinea Guvernului.

**2.** Întreprinderea de Stat “Administrația de Stat a Drumurilor” se reorganizează prin fuziune (absorbție) cu Agenţia Națională a Drumurilor.

**3.** Agenţia Națională a Drumurilor este succesoare de drepturi şi obligaţii a Întreprinderii de Stat “Administrația de Stat a Drumurilor”.

**4.** Patrimoniul Întreprinderii de Stat “Administrația de Stat a Drumurilor” se va transmite Agenţiei Naționale a Drumurilor conform prevederilor Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr.901 din 31 decembrie 2015 (Monitorul Oficial al Republicii Moldova, 2016, nr.1, art.2), cu modificările şi completările ulterioare.

**5.** Disponibilizarea personalului în legătură cu reorganizarea Întreprinderii de Stat “Administrația de Stat a Drumurilor”, se va efectua în conformitate cu  legislaţia muncii.

**6.** Se aprobă:

1) Regulamentul cu privire la organizarea şi funcţionareaAgenţiei Naționale a Drumurilor, conform anexei nr.1;

2) Structura Agenţiei Naționale a Drumurilor, conform anexei nr.2;

3) Organigrama Agenţiei Naționale a Drumurilor, conform anexei nr.3.

4) Modificările ce se operează în unele hotărîri de Guvern, conform anexei nr.4.

**7.** Se stabileşte efectivul-limită al Agenţiei Naționale a Drumurilor în număr de 81 de unităţi, cu un fond anual de retribuire a muncii conform legislaţiei în vigoare.

**8.** Agenţia Națională a Drumurilor va avea un director general şi doi directori generali adjuncți.

**9.** Agenţia Națională a Drumurilor în termen de 30 de zile, va asigura transferarea soldurilor mijloacelor financiare din conturile bancare deschise la prestatorii de servicii de plată în conturile trezoreriale ale Ministerului Finanţelor.

**10.** Agenţia Servicii Publice va opera modificările necesare în documentele cadastrale, la cererea titularului de drept.

**PRIM-MINISTRU Pavel FILIP**

Contrasemnează:

**Viceprim-ministru,**

**ministrul economiei şi infrastructurii Octavian Calmîc**

**Ministrul finanțelor Octavian Armașu**

Anexa nr.1

la Hotărîrea Guvernului

nr.\_\_\_ din\_\_ \_\_\_\_\_\_\_\_2017

**REGULAMENTUL**

**cu privire la organizarea şi funcţionarea**

**Agenţiei Naționale a Drumurilor**

**I. DISPOZIŢII GENERALE**

**1.** Regulamentul cu privire la organizarea şi funcţionarea Agenţiei Naționale a Drumurilor (în continuare - Regulament) reglementează misiunea, domeniul de activitate, funcţiile şi drepturile Agenţiei Naționale a Drumurilor (în continuare - Agenţia), precum şi organizarea activităţii acesteia.

**2.** Agenţia este autoritate administrativă centrală din subordinea Guvernului, care implementează politica statului în domeniul de activitate ce îi este încredinţat și asigură administrarea drumurilor publice naționale.

**3**. Agenţia este persoană juridică de drept public, cu sediul în municipiul Chişinău, şi dispune de ștampilă cu Stema de Stat a Republicii Moldova, de conturi trezoreriale, precum şi de alte atribute specifice autorităţilor publice, stabilite în legislaţie.

**4.** În activitatea sa, Agenţia se conduce de Constituția Republicii Moldova, de Legea nr.136 din 7 iulie 2017 cu privire la Guvern, [Legea drumurilor nr.509-XIII din 22 iunie 1995](lex:LPLP20070504121) şi de alte acte normative, decretele Președintelui Republicii Moldova, ordonanţele, hotărîrile şi dispoziţiile Guvernului precum și de prezentul Regulament.

**5.** În domeniul său de activitate, Agenţia colaborează cu autorităţile administraţiei publice centrale şi locale, precum şi cu organismele internaţionale.

**II. MISIUNEA, DOMENIUL DE ACTIVITATE, FUNCŢIILE ŞI DREPTURILE AGENŢIEI**

**6.** Agenţia are misiunea de a asigura implementarea politicii statului în domeniul infrastructurii drumurilor, asigurînd în modul stabilit şi în limitele competenţelor atribuite de cadrul normativ administrarea drumurilor publice naționale.

**7.** Agenţia realizează funcţiile stabilite de prezentul Regulament în domeniul infrastructurii drumurilor și asigură administrarea drumurilor publice naționale. Administrarea drumurilor publice naționale are ca obiect proiectarea, construirea, modernizarea, reabilitarea, repararea și întreținerea drumurilor.

**8.** Funcţiile de bază ale Agenţiei sunt:

1) realizarea în modul și limitele legii, a funcţiei de administrator a drumurilor publice naţionale;

2) asigurarea proiectării, construcției, dezvoltării și modernizării rețelei de drumuri publice naționale;

3) planificarea, supravegherea și asigurarea reabilitării, reparației și întreținerii calitative a rețelei de drumuri publice naționale;

4) monitorizarea calității executării construcţiei, reparaţiei şi întreţinerii drumurilor publice naționale, inclusiv a materialelor de construcţie a drumurilor;

5) asigurarea condiţiilor pentru desfăşurarea traficului rutier în condiţii de siguranţă a circulaţiei pe întreaga reţea rutieră de drumuri de interes naţional deschise circulaţiei publice;

6) realizarea programelor anuale privind repartizarea mijloacelor fondului rutier pentru drumurile publice naționale;

7) asigurarea dezvoltării unitare și echilibrate a infrastructurii drumurilor în acord cu sursele de finanțare disponibile, cu documentele strategice aprobate la nivel național, precum şi considerarea efectelor asupra mediului;

8) asigurarea implementării proiectelor de dezvoltare de infrastructură a drumurilor, inclusiv de reabilitare şi reparaţie a drumurilor publice naţionale;

9) asigurarea organizării în conformitate cu legislația, a achizițiilor de bunuri, lucrări, servicii, inclusiv de cercetare și dezvoltare pentru nevoile de stat în domeniul infrastructurii drumurilor;

10) organizarea și realizarea în conformitate cu legislaţia privind exproprierea pentru cauze de utilitate publică, a transferului bunurilor imobile necesare dezvoltării reţelei de drumuri publice naţionale, inclusiv a procesului de încheiere a contractelor de vînzare-cumpărare cu proprietarii bunurilor imobile (terenuri şi construcţii) proprietate privată situate pe amplasamentul lucrărilor de utilitate publică;

11) asigurarea evidenţei drumurilor publice, a terenurilor ocupate de acestea, precum şi a obiectivelor amplasate în zona drumurilor;

12) eliberarea autorizațiilor de amplasare a obiectivelor în zona drumului public și/sau în zonele de protecție ale acestuia;

13) furnizarea de servicii de consultanță, inclusiv autorităţilor administraţiei publice locale, în ceea ce privește construcția sau întreținerea drumurilor;

14) exercitarea altor funcţii specifice.

**9.** Agenţia este investită cu următoarele drepturi:

a) să aprobe instrucțiuni şi metodologii în chestiunile ce ţin de competenţa sa;

b) să solicite de la autorităţile administrative centrale, instituţiile publice, autorităţile administraţiei publice locale informaţia necesară pentru îndeplinirea funcțiilor ce-i revin;

c) să participe la negocierile interguvernamentale privind chestiunile ce ţin de competenţa sa;

d) să atragă, pentru realizarea funcțiilor ce decurg din cadrul normativ şi din prezentul Regulament, specialişti din ţară sau de peste hotare;

e) să încheie, în conformitate cu cadrul normativ, contracte cu persoane juridice şi fizice în vederea realizării funcțiilor stabilite;

f) să gestioneze mijloacele băneşti prevăzute în fondul rutier și a investițiilor în dezvoltarea drumurilor publice naționale;

g) să exercite monitorizarea implementării proiectelor de infrastructură a drumurilor şi executarea acestora în conformitate cu prevederile contractelor de execuţie lucrări şi cu prevederile legale;

h) să monitorizeze asupra utilizării eficiente şi conform destinaţiei a mijloacelor financiare alocate pentru implementarea proiectelor de infrastructură a drumurilor;

i) să exercite şi alte drepturi în temeiul actelor normative speciale ce reglementează relațiile din domeniul de activitate încredinţat.

**III. ORGANIZAREA ACTIVITĂŢII AGENŢIEI**

**10.** Agenţia este condusă de directorul general numit în funcție și eliberat din funcție de către Guvern.

**11.** Directorul general este asistat de doi directori generali adjuncți. Numirea în funcţie, modificarea, suspendarea şi încetarea raporturilor de serviciu ale acestora se face, în condiţiile Legii cu privire la funcția publică și statutul funcționarului public nr.158/2008, de către Guvern.

**12.** Directorul general îndeplinește următoarele funcţii:

a) reprezintă, în limitele competenţei, interesele Agenţiei în relaţiile cu autoritățile administrației publice centrale și locale, cu alte autorități publice, cu reprezentanții societății civile și cu persoanele fizice şi juridice din Republica Moldova şi din străinătate;

b) organizează, asigură coordonarea și supraveghează activitatea Agenţiei şi este responsabil pentru exercitarea atribuţiilor acesteia;

c) poartă răspundere personală pentru realizarea misiunii şi îndeplinirea funcțiilor Agenţiei;

d) organizează sistemul de management financiar şi control, precum şi funcţia de audit intern în Agenţie;

e) exercită dreptul asupra efectuării cheltuielilor în conformitate cu alocaţiile aprobate pentru Agenție în legea bugetară anuală;

f) stabileşte atribuţiile directorilor generali adjuncți şi ale conducătorilor subdiviziunilor structurale ale Agenţiei;

g) semnează acte emise în legătură cu activităţile ce ţin de competenţa Agenţiei;

h) numeşte în funcţie, modifică, suspendă şi încetează, în condiţiile legii, raporturile de serviciu ale funcţionarilor publici din cadrul Agenţiei, angajează şi eliberează personalul contractual al Agenţiei;

i) conferă grade de calificare funcţionarilor publici, acordă stimulări şi aplică sancţiuni disciplinare personalului Agenţiei în condiţiile legii;

j) negociază și semnează tratate internaționale în limitele competenței stabilite;

k) aprobă regulamentele şi planurile anuale de activitate ale subdiviziunilor din cadrul Agenţiei;

l) emite ordine şi dispoziţii executorii pentru angajaţii Agenţiei şi verifică executarea acestora;

m) aprobă sau modifică statul de personal și schema de încadrare ale Agenției în limitele fondului de retribuire a muncii și ale efectivului – limită stabilit de Guvern;

n) exercită şi alte funcții prevăzute de cadrul normativ.

**13.** În lipsa directorului general, atribuţiile acestuia le exercită unul dintre directorii generali adjuncți, desemnat prin ordin al directorului general.

**14.** Atribuţiile angajaţilor Agenţiei se stabilesc în regulamentele subdiviziunilor, precum şi în fișele de post.

**15.** Directorul general, directorii generali adjuncţi şi conducătorii subdiviziunilor structurale ale Agenţiei sunt responsabili pentru toate deciziile aprobate în cadrul domeniilor lor de activitate.

**16.** În cadrul Agenţiei se instituie un colegiu, compus din directorul general (preşedintele colegiului), directorii generali adjuncţi, conducători ai subdiviziunilor interne ale Agenţiei, precum şi alte persoane.

**17.** Componenţa numerică şi nominală a colegiului se aprobă de directorul general, dar nu poate depăşi 9 persoane.

**18.** În componenţa colegiului, la propunerea directorului general, pot fi incluşi şi reprezentanţi ai altor autorităţi publice centrale, precum şi reprezentanţi ai mediului academic, ai mediului de afaceri şi ai societăţii civile.

**19.** Colegiul examinează în şedinţele sale chestiuni privind organizarea activităţii Agenţiei în vederea implementării politicii în domeniul de activitate gestionat, soluţionării problemelor stringente, elaborării şi realizării pronosticurilor de perspectivă şi de scurtă durată, actele acestuia avînd caracter de recomandare.

**20.** În activitatea sa, colegiul se conduce de regulamentul propriu, aprobat prin ordin al directorului general.

**21.** În îndeplinirea atribuţiilor sale, directorul general este asistat de un cabinet, în număr de pînă la 3 persoane, a cărui activitate este reglementată de Legea cu privire la statutul personalului din cabinetul persoanelor cu funcții de demnitate publică nr.80/2010.

**22.** Corespondenţa Agenţiei este semnată de directorul general, directorii generali adjuncţi şi persoane cu funcţii de răspundere abilitate cu acest drept prin ordin al directorului general.

Persoanele învestite cu dreptul de semnătură poartă răspundere personală pentru legalitatea, veridicitatea şi corectitudinea documentului semnat.

Anexa nr.2

la Hotărîrea Guvernului

nr.\_\_ din \_\_ \_\_\_\_\_\_\_\_\_2017

**STRUCTURA**

**Agenţiei Naționale a Drumurilor**

Director general

Directori generali adjuncţi

Cabinetul directorului general (cu statut de serviciu)

Serviciul audit intern

Direcţia administrare şi evidenţă drumuri

Direcţia construcţii şi reparaţii capitale drumuri

Direcţia întreţinere drumuri

Direcţia investiţii şi implementare a proiectelor de dezvoltare a drumurilor

Direcţia monitorizare calitate drumuri

Direcția achiziții publice

Direcţia management instituțional:

Secția juridică

Secția financiar - administrativă

Serviciul resurse umane

Serviciul informare şi comunicare cu mass-media

Serviciu managementul documentelor

Serviciul tehnologiei informaţiei şi comunicațiilor

Anexa nr.3

la Hotărîrea Guvernului

nr.\_\_ din \_\_ \_\_\_\_\_\_\_\_\_2017

**ORGANIGRAMA**

**Agenţiei Naționale a Drumurilor**

Anexa nr.4

la Hotărîrea Guvernului

nr.\_ din\_ \_\_\_\_\_\_\_\_ 2017

**Modificările ce se operează în unele hotărîri de Guvern**

1. În anexa nr.6 la Hotărîrea Guvernului nr.351 din 23 martie 2005 “Cu privire la aprobarea listelor bunurilor imobile proprietate publică a statului şi la transmiterea unor bunuri imobile” (Monitorul Oficial al Republicii Moldova, 2005, nr.129-131, art.1072), cu modificările şi completările ulterioare, sintagma ,,Î.S. Administraţia de Stat a Drumurilor” se substituie cu sintagma ,,Agenţia Naţională a Drumurilor”;

2. În anexa nr.5 la Hotărîrea Guvernului nr.695 din 18 noiembrie 2009 “Cu privire la aprobarea Regulamentului, structurii şi efectivului-limită ale Ministerului Transporturilor şi Infrastructurii Drumurilor” (Monitorul Oficial al Republicii Moldova, 2009, nr.169-170, art.774), cu modificările şi completările ulterioare, sintagma ,,Î.S. “Administraţia de Stat a Drumurilor”, mun. Chişinău” se exclude;

3. În anexa la Hotărîrea Guvernului nr.362 din 17 mai 2011 “Privind aprobarea listei terenurilor proprietate publică a statului ocupate de drumurile naţionale” (Monitorul Oficial al Republicii Moldova, 2011, nr.83-85, art.409), sintagma ,,Î.S. “Administraţia de Stat a Drumurilor” se substituie cu sintagma ,,Agenţia Naţională a Drumurilor”.